[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 2.2.2005

SEC(2005) 141 τελικό

Σύσταση για

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 9 παράγραφος 3 του κανονισμού (EΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Δανίας, 2004-2010

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Ο κανονισμός (EΚ) αριθ. 1466/97 του Συμβουλίου σχετικά με την ενίσχυση της εποπτείας της δημοσιονομικής κατάστασης και την εποπτεία και το συντονισμό των οικονομικών πολιτικών[1], ορίζει ότι οι μη συμμετέχουσες χώρες, δηλαδή αυτές που δεν έχουν υιοθετήσει το ενιαίο νόμισμα, οφείλουν να υποβάλουν προγράμματα σύγκλισης στο Συμβούλιο και στην Επιτροπή μέχρι την 1η Μαρτίου 1999. Σύμφωνα με το άρθρο 9 του ανωτέρω κανονισμού, το Συμβούλιο πρέπει να εξετάσει κάθε πρόγραμμα σύγκλισης με γνώμονα τις αξιολογήσεις της Επιτροπής και της επιτροπής που συστάθηκε βάσει του άρθρου 114 της Συνθήκης (Οικονομική και Δημοσιονομική Επιτροπή). Με βάση τη σύσταση της Επιτροπής και μετά από διαβουλεύσεις με την Οικονομική και Δημοσιονομική Επιτροπή, το Συμβούλιο πρέπει να διατυπώσει γνώμη, αφού εξετάσει το πρόγραμμα. Σύμφωνα με τον κανονισμό, τα κράτη μέλη πρέπει να υποβάλλουν σε ετήσια βάση επικαιροποιήσεις των προγραμμάτων σύγκλισης, οι οποίες μπορούν επίσης να εξετάζονται από το Συμβούλιο σύμφωνα με τις ίδιες διαδικασίες.

Το πρώτο πρόγραμμα σύγκλισης της Δανίας, που καλύπτει την περίοδο 1998-2005, υποβλήθηκε στις 30 Οκτωβρίου 1998 και αξιολογήθηκε από το Συμβούλιο την 1η Δεκεμβρίου 1998. Στη συνέχεια υποβλήθηκαν επικαιροποιήσεις για κάθε έτος. Στις 29 Νοεμβρίου 2004, η Δανία υπέβαλε την πιο πρόσφατη επικαιροποίηση του προγράμματος σύγκλισης. Οι υπηρεσίες της Επιτροπής αξιολόγησαν από τεχνική άποψη το πρόγραμμα αυτό λαμβάνοντας υπόψη τις οικονομικές προβλέψεις του φθινοπώρου 2004 των υπηρεσιών της Επιτροπής και με βάση τον κώδικα δεοντολογίας[2], την από κοινού συμφωνηθείσα μεθοδολογία για την εκτίμηση της δυνητικής παραγωγής και των κυκλικά προσαρμοσμένων αποτελεσμάτων, τις συστάσεις των γενικών προσανατολισμών των οικονομικών πολιτικών για την περίοδο 2003-2005 και τις αρχές που θεσπίζονται στην ανακοίνωση της Επιτροπής στο Συμβούλιο και το Ευρωπαϊκό Κοινοβούλιο της 27ης Νοεμβρίου 2002 σχετικά με την ενίσχυση του συντονισμού των δημοσιονομικών πολιτικών[3], που εγκρίθηκε από το Συμβούλιο. Η αξιολόγηση αυτή περιλαμβάνει τις ακόλουθες παρατηρήσεις:

- Η επικαιροποίηση του προγράμματος σύγκλισης της Δανίας για το 2004 εγκρίθηκε από την κυβέρνηση στις 29 Νοεμβρίου 2004 και υποβλήθηκε στην Επιτροπή την ίδια ημέρα. Η επικαιροποίηση διαβιβάστηκε για ενημέρωση στο κοινοβούλιο της Δανίας. Η παρούσα επικαιροποίηση, που καλύπτει την περίοδο μέχρι το 2010, είναι η έκτη επικαιροποίηση του προγράμματος σύγκλισης που υποβλήθηκε τον Οκτώβριο του 1998. Το επικαιροποιημένο πρόγραμμα ανταποκρίνεται πλήρως στις πληροφοριακές απαιτήσεις του "κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης"[4].

- Σύμφωνα με το επικαιροποιημένο πρόγραμμα, για το 2004 και το 2005 προβλέπονται αναπτυξιακοί ρυθμοί 2,2% και 2,5% αντίστοιχα, καθώς η εγχώρια ζήτηση, και ιδίως η ιδιωτική κατανάλωση, παρουσιάζει ανάκαμψη μετά την επιβράδυνση που είχε εμφανίσει το 2003. Για το 2006, ο ρυθμός αύξησης του ΑΕΠ προβλέπεται να κινηθεί σε αισθητά χαμηλότερα επίπεδα. Η βελτίωση της αγοράς εργασίας ήταν μέχρι στιγμής περιορισμένη αλλά αναμένεται να παρουσιάσει ανάκαμψη κατά τα προσεχή έτη. Σε συνολικό επίπεδο, με βάση τις πληροφορίες που είναι διαθέσιμες επί του παρόντος, το μακροοικονομικό σενάριο στο οποίο στηρίζεται η επικαιροποίηση θεωρείται αρκετά συνετό και είναι σε γενικές γραμμές σύμφωνο με τις εκτιμήσεις των υπηρεσιών της Επιτροπής συμπεριλαμβανομένων των προβλέψεων του φθινοπώρου 2004. Ωστόσο, για το 2006 και για τα προσεχή έτη οι προβλέψεις σχετικά με τους αναπτυξιακούς ρυθμούς φαίνονται επιφυλακτικές και είναι ελαφρά χαμηλότερες από τις εκτιμήσεις των υπηρεσιών της Επιτροπής σχετικά με τον μεσοπρόθεσμο ρυθμό δυνητικής ανάπτυξης.

- Στα τέλη του 2003 ο πληθωρισμός επιβραδύνθηκε λόγω της μείωσης των τιμών των εισαγωγών και των ενεργειακών προϊόντων και ο ετήσιος πληθωρισμός συγκρατήθηκε σε χαμηλά επίπεδα κατά το μεγαλύτερο μέρος του 2004. Προς τα τέλη του έτους, ο πληθωρισμός αυξήθηκε ελαφρά, καθώς η μείωση των ειδικών φόρων κατανάλωσης σε αρκετά είδη που πραγματοποιήθηκε στα τέλη του 2003 έπαψε πλέον να επηρεάζει τη σύγκριση από έτος σε έτος, καθώς και λόγω της αύξησης των τιμών των ενεργειακών προϊόντων· το 2004, το μέσο ποσοστό πληθωρισμού κυμάνθηκε σε περίπου 1,2%. Δεν ασκήθηκαν έντονες πιέσεις στη συναλλαγματική ισοτιμία της κορώνας. Οι αποκλίσεις της συναλλαγματικής ισοτιμίας σε σχέση με την κεντρική ισοτιμία ήταν πολύ μικρότερες από το επίσημο περιθώριο και οι διαφορές των βραχυπρόθεσμων επιτοκίων σε σχέση με τη ζώνη του ευρώ διατηρήθηκαν σε χαμηλά επίπεδα. Οι εξελίξεις αυτές δείχνουν την ευρύτατη εμπιστοσύνη στο πλαίσιο μακροοικονομικής πολιτικής της Δανίας, χάρη στο οποίο εξακολουθούν να διατηρούνται σε χαμηλά επίπεδα και οι αποδόσεις των μακροπρόθεσμων ομολόγων. Κατά το προηγούμενο έτος, οι εξελίξεις των αποδόσεων των δανικών ομολόγων συμβάδισαν με τις τάσεις που παρατηρήθηκαν στις κυριότερες αγορές ομολόγων.

- Μεταξύ των στόχων του μεσοπρόθεσμου δημοσιονομικού πλαισίου είναι η επίτευξη πλεονασμάτων της γενικής κυβέρνησης της τάξης του 1½-2½% του ΑΕΠ μέχρι το 2010 και η συγκράτηση της ετήσιας αύξησης της πραγματικής δημόσιας κατανάλωσης στο όριο του 0,5 % από το 2005 και μετά· ο έλεγχος των δαπανών ενισχύεται και με το λεγόμενο πάγωμα της φορολογίας. Τόσο ο υποτομέας της γενικής κυβέρνησης όσο και τα συνταξιοδοτικά ταμεία αναμένεται να εμφανίσουν σταθερά πλεονάσματα κατά τη διάρκεια του προγράμματος. Οι οργανισμοί τοπικής αυτοδιοίκησης αναμένεται να ισοσκελίσουν τους προϋπολογισμούς τους, όπως απαιτείται από τη νομοθεσία. Το επικαιροποιημένο πρόγραμμα προβλέπει πλεονάσματα ύψους 1,2% το 2004, 2,0% το 2005 και 1,6 % του ΑΕΠ το 2006. Το πλεόνασμα θα φθάσει σε 2,0% του ΑΕΠ το 2010. Τόσο οι δείκτες των δαπανών όσο και των εσόδων ακολουθούν σταδιακά καθοδική πορεία κατά την περίοδο που καλύπτουν οι προβλέψεις. Το κυκλικά προσαρμοσμένο δημοσιονομικό αποτέλεσμα, αφού διορθωθεί βάσει της κοινής μεθοδολογίας για να ληφθούν υπόψη οι εκτιμώμενες επιπτώσεις του οικονομικού κύκλου, εμφανίζει άνετο πλεόνασμα για όλο το διάστημα που καλύπτουν οι προβλέψεις. Οι στόχοι σχετικά με το πλεόνασμα της γενικής κυβέρνησης που προβλέπει το πρόγραμμα προσεγγίζουν εκείνους της επικαιροποίησης του 2003. Οι βραχυπρόθεσμες διαφορές οφείλονται στην αναθεώρηση των παραδοχών σχετικά με την αύξηση του ΑΕΠ καθώς και στα αποτελέσματα πρόσφατων μέτρων πολιτικής, συμπεριλαμβανομένου του πακέτου φορολογικών μέτρων του Μαρτίου 2004, με το οποίο εστιάζεται στην αρχή της περιόδου η εφαρμογή της φορολογικής μεταρρύθμισης που είχε εγκριθεί το 2003. Από το 2007, τα προβλεπόμενα πλεονάσματα είναι ελαφρά χαμηλότερα από εκείνα της προηγούμενης επικαιροποίησης, λόγω των αναθεωρημένων παραδοχών σχετικά με τις δημογραφικές εξελίξεις που συνέβαλαν στη μείωση των μακροπρόθεσμων χρηματοδοτικών αναγκών. Συνολικά, η παρούσα επικαιροποίηση επιβεβαιώνει σε γενικές γραμμές τη στρατηγική της προηγούμενης με ένα παρόμοιο μακροοικονομικό σενάριο.

- Οι κίνδυνοι σχετικά με τις δημοσιονομικές προβλέψεις εξισορροπούνται αρκετά ικανοποιητικά, παρόλο που τα αποτελέσματα έχουν σε κάποιο βαθμό υποεκτιμηθεί κατά τα πρώτα έτη του προγράμματος. Επί σειρά ετών, η Δανία εμφανίζει υγιή πλεονάσματα στον τομέα της γενικής κυβέρνησης. Αυτό συνέβη και το 2003, με πλεόνασμα 1,0% του ΑΕΠ παρά το γεγονός ότι ο ρυθμός αύξησης του ΑΕΠ ήταν μόλις 0,5%. Σε σχέση με το σενάριο που προβλέπεται στο πρόγραμμα, ο ρυθμός αύξησης του ΑΕΠ, που θα προσεγγίσει περισσότερο τη δυνητική τάση του το 2006 και θα κινείται σε υψηλότερα επίπεδα από τα προβλεπόμενα, αναμένεται να ενισχύσει τα δημόσια οικονομικά κατά το έτος αυτό. Επιπλέον, οι υψηλότερες τιμές του πετρελαίου σε σχέση με τις παραδοχές της επικαιροποίησης μπορούν επίσης να συμβάλουν στη βελτίωση των δημοσίων οικονομικών της Δανίας, δεδομένου ότι η χώρα είναι καθαρός εξαγωγέας πετρελαίου. Η σύνθεση της αύξησης του ΑΕΠ κατά τα προσεχή έτη, που στηρίζεται σε μεγάλο βαθμό στην εγχώρια ζήτηση, θα εξασφαλίσει τη σταθερότητα των εσόδων στηρίζοντας έτσι την ευνοϊκή εξέλιξη των δημοσίων οικονομικών. Σε μεσοπρόθεσμη βάση, δυσμενή επιρροή στις προβλέψεις θα μπορούσε να ασκήσει η ενδεχόμενη μη τήρηση των στόχων σχετικά με τη συγκράτηση των δημοσίων δαπανών, και ιδίως σε επίπεδο τοπικών αυτοδιοικήσεων, ή η μη επίτευξη των μεσοπρόθεσμων στόχων υψηλότερης απασχόλησης. Λαμβάνοντας υπόψη αυτή την αξιολόγηση των κινδύνων, ο δημοσιονομικός προσανατολισμός του προγράμματος κρίνεται επαρκής για τη διατήρηση "σχεδόν ισοσκελισμένου ή πλεονασματικού προϋπολογισμού" όπως απαιτείται στο σύμφωνο σταθερότητας και ανάπτυξης καθ’ όλη τη διάρκεια του προγράμματος. Επίσης, παρέχονται επαρκή περιθώρια ασφάλειας έτσι ώστε το έλλειμμα να μην υπερβεί το όριο του 3% του ΑΕΠ, υπό συνθήκες κανονικών μακροοικονομικών διακυμάνσεων.

- Ο δείκτης του ακαθάριστου χρέους διαμορφώθηκε σε 44,7% του ΑΕΠ το 2003 και προβλέπεται να φθάσει το 28¾% του ΑΕΠ το 2010, σύμφωνα με την επικαιροποίηση. Οι κυριότεροι παράγοντες που συμβάλλουν στη μείωση του δείκτη χρέους είναι τα πρωτογενή πλεονάσματα και τα αποτελέσματα της αύξησης του ονομαστικού ΑΕΠ.

- Το επικαιροποιημένο πρόγραμμα του 2004 παρουσιάζει επισκόπηση του προγράμματος διαρθρωτικών μεταρρυθμίσεων της κυβέρνησης το οποίο επικεντρώνεται στην αύξηση της απασχόλησης και την ενίσχυση του ανταγωνισμού. Κατά τα πρόσφατα έτη, λήφθηκε μια σειρά μέτρων στον τομέα αυτό. Η πρόσφατη φορολογική μεταρρύθμιση, που τέθηκε πλήρως σε εφαρμογή το 2004, αποσκοπεί στο μετριασμό των αρνητικών επιπτώσεων της υψηλής φορολογίας στην προσφορά εργασίας, συμπεριλαμβανομένων των δεδουλευμένων ωρών εργασίας. Ωστόσο, ακόμη και μετά τη φορολογική μεταρρύθμιση, ο υψηλότερος οριακός φορολογικός συντελεστής δεν παύει να είναι ένας από τους μεγαλύτερους στην ΕΕ και εξακολουθεί να εφαρμόζεται σε ένα σχετικά μεγάλο ποσοστό των εργαζομένων πλήρους απασχόλησης. Στόχος της πίστωσης φόρου στα εισοδήματα από μισθούς που θεσπίστηκε στο πλαίσιο της φορολογικής μεταρρύθμισης είναι να αυξήσει τα κίνητρα για την είσοδο και την παραμονή στην αγορά εργασίας, ιδίως για τους χαμηλόμισθους. Σύμφωνα με τις μεσοπρόθεσμες δημοσιονομικές προβλέψεις, αναμένεται αύξηση της απασχόλησης μέσω μελλοντικών μεταρρυθμίσεων, που αναγνωρίζονται ως αναγκαίες από τις δανικές αρχές χωρίς όμως να έχει προσδιοριστεί το περιεχόμενό τους. Ενώ βρισκόμαστε ήδη τα μέσα περίπου της προθεσμίας του 2010 που έχει τεθεί για την υλοποίηση του προγράμματος, η εικόνα εξακολουθεί να είναι ασαφής.

- Η Δανία φαίνεται να βρίσκεται σε ευνοϊκή θέση σχετικά με τη μακροπρόθεσμη διατηρησιμότητα των δημοσίων οικονομικών της, παρά τις προβλεπόμενες σημαντικές δημοσιονομικές δαπάνες λόγω της γήρανσης του πληθυσμού. Η δημοσιονομική στρατηγική που παρουσιάζεται στο πρόγραμμα, που στηρίζεται κυρίως στην περαιτέρω εξυγίανση του χρέους με τη συνεχιζόμενη πραγματοποίηση πλεονασμάτων, θα έχει ως αποτέλεσμα την επίτευξη μιας διαχρονικά διατηρήσιμης δημοσιονομικής θέσης. Ωστόσο, η χώρα ενδέχεται να αντιμετωπίσει δυσχέρειες όσον αφορά τη συνέχιση του αυστηρού ελέγχου των δαπανών και της σημαντικής αύξησης της απασχόλησης που αποτελούν τη βάση της στρατηγικής.

- Σε συνολικό επίπεδο, οι οικονομικές πολιτικές που παρουσιάζονται στο επικαιροποιημένο πρόγραμμα είναι σε γενικές γραμμές σύμφωνες με τους γενικούς προσανατολισμούς των γενικών πολιτικών για τις επιμέρους χώρες στον τομέα των δημοσίων οικονομικών.

Με βάση την αξιολόγηση αυτή, η Επιτροπή εξέδωσε την επισυναπτόμενη σύσταση για γνώμη του Συμβουλίου σχετικά με το επικαιροποιημένο πρόγραμμα σύγκλισης της Δανίας και την υποβάλλει στο Συμβούλιο.

Σύσταση για

ΓΝΩΜΗ ΤΟΥ ΣΥΜΒΟΥΛΙΟΥ

σύμφωνα με το άρθρο 9 παράγραφος 3 του κανονισμού (EΚ) αριθ. 1466/97 του Συμβουλίου της 7ης Ιουλίου 1997 σχετικά με το επικαιροποιημένο πρόγραμμα σύγκλισης της Δανίας, 2004-2010

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1466/97 του Συμβουλίου της 7ης Ιουλίου 1997 σχετικά με την ενίσχυση της εποπτείας των δημοσιονομικών θέσεων, καθώς και την εποπτεία και το συντονισμό των δημοσιονομικών πολιτικών[5], και ιδίως το άρθρο 9 παράγραφος 3,

τη σύσταση της Επιτροπής,

Μετά από διαβούλευση με την Οικονομική και Δημοσιονομική Επιτροπή,

ΕΞΕΔΩΣΕ ΤΗΝ ΠΑΡΟΥΣΑ ΓΝΩΜΗ:

1. Στις [15 Φεβρουαρίου] 2005, το Συμβούλιο εξέτασε το επικαιροποιημένο πρόγραμμα σύγκλισης της Δανίας, το οποίο καλύπτει την περίοδο 2004-2010. Το πρόγραμμα ανταποκρίνεται πλήρως στις πληροφοριακές απαιτήσεις του "κώδικα δεοντολογίας για το περιεχόμενο και τη μορφή των προγραμμάτων σταθερότητας και σύγκλισης".

2. Το μακροοικονομικό σενάριο στο οποίο στηρίζεται το πρόγραμμα προβλέπει άνοδο του ΑΕΠ από 2,2% το 2004 σε 2,5% το 2005 πριν σταθεροποιηθεί σε ένα μέσο ρυθμό αύξησης 1,7% κατά την περίοδο 2006-2010. Με βάση τις πληροφορίες που είναι διαθέσιμες επί του παρόντος, το σενάριο αυτό φαίνεται να στηρίζεται σε σχετικά συνετές αναπτυξιακές παραδοχές. Οι προβλέψεις του προγράμματος σχετικά με το ποσοστό του πληθωρισμού φαίνονται ρεαλιστικές.

3. Στόχος του μεσοπρόθεσμου δημοσιονομικού πλαισίου είναι η γενική κυβέρνηση να πραγματοποιεί πλεονάσματα της τάξης του 1½-2½% του ΑΕΠ μέχρι το 2010 και η ετήσια αύξηση της πραγματικής δημόσιας κατανάλωσης να μην υπερβεί το όριο του 0,5% από το 2005 και μετά. Ο έλεγχος των δαπανών ενισχύεται μέσω του λεγόμενου παγώματος της φορολογίας. Τόσο ο υποτομέας της κεντρικής κυβέρνησης όσο και τα συνταξιοδοτικά ταμεία αναμένεται να εμφανίσουν σταθερά πλεονάσματα κατά τη διάρκεια του προγράμματος. Οι οργανισμοί τοπικής αυτοδιοίκησης προβλέπεται να ισοσκελίσουν τους προϋπολογισμούς τους, όπως απαιτείται από τη νομοθεσία. Το επικαιροποιημένο πρόγραμμα προβλέπει πλεονάσματα ύψους 1,2% το 2004, 2% το 2005 και 1,6% του ΑΕΠ το 2006. Το πλεόνασμα φθάνει σε 2,0% του ΑΕΠ το 2010. Τόσο ο δείκτης δαπανών όσο και ο δείκτης εσόδων ακολουθούν σταδιακά πτωτική πορεία κατά την περίοδο που καλύπτουν οι προβλέψεις. Το κυκλικά προσαρμοσμένο δημοσιονομικό αποτέλεσμα, αφού διορθωθεί βάσει της κοινής μεθοδολογίας για να ληφθούν υπόψη οι εκτιμώμενες επιπτώσεις του οικονομικού κύκλου, εμφανίζει άνετο πλεόνασμα για όλο το διάστημα που καλύπτουν οι προβλέψεις. Οι στόχοι σχετικά με το πλεόνασμα της γενικής κυβέρνησης που προβλέπει το πρόγραμμα προσεγγίζουν εκείνους της επικαιροποίησης του 2003. Οι βραχυπρόθεσμες διαφορές οφείλονται στην αναθεώρηση των παραδοχών σχετικά με την αύξηση του ΑΕΠ καθώς και στα αποτελέσματα πρόσφατων μέτρων πολιτικής, συμπεριλαμβανομένου του πακέτου φορολογικών μέτρων του Μαρτίου 2004, με το οποίο εστιάζεται στην αρχή της περιόδου η εφαρμογή της φορολογικής μεταρρύθμισης που είχε εγκριθεί το 2003. Από το 2007, τα προβλεπόμενα πλεονάσματα είναι ελαφρά χαμηλότερα από εκείνα της προηγούμενης επικαιροποίησης, λόγω των αναθεωρημένων παραδοχών σχετικά με τις δημογραφικές εξελίξεις που συνέβαλαν στη μείωση των μακροπρόθεσμων χρηματοδοτικών αναγκών. Συνολικά, η παρούσα επικαιροποίηση επιβεβαιώνει σε γενικές γραμμές τη στρατηγική της προηγούμενης με ένα παρόμοιο μακροοικονομικό σενάριο.

4. Οι κίνδυνοι σχετικά με τις δημοσιονομικές προβλέψεις εξισορροπούνται αρκετά ικανοποιητικά, παρόλο που τα αποτελέσματα έχουν σε κάποιο βαθμό υποεκτιμηθεί κατά τα πρώτα έτη του προγράμματος. Επί σειρά ετών, η Δανία εμφανίζει υγιή πλεονάσματα στον τομέα της γενικής κυβέρνησης. Αυτό συνέβη και το 2003, με πλεόνασμα 1,0% του ΑΕΠ παρά το γεγονός ότι ο ρυθμός αύξησης του ΑΕΠ ήταν μόλις 0,5%. Σε σχέση με το σενάριο που προβλέπεται στο πρόγραμμα, ο ρυθμός αύξησης του ΑΕΠ, που θα προσεγγίσει περισσότερο τη δυνητική τάση του το 2006 και θα κινείται σε υψηλότερα επίπεδα από τα προβλεπόμενα, αναμένεται να ενισχύσει τα δημόσια οικονομικά κατά το έτος αυτό. Επιπλέον, οι υψηλότερες τιμές του πετρελαίου σε σχέση με τις παραδοχές της επικαιροποίησης μπορούν επίσης να συμβάλουν στη βελτίωση των δημοσίων οικονομικών της Δανίας, δεδομένου ότι η χώρα είναι καθαρός εξαγωγέας πετρελαίου. Η σύνθεση της αύξησης του ΑΕΠ κατά τα προσεχή έτη, που στηρίζεται σε μεγάλο βαθμό στην εγχώρια ζήτηση, θα εξασφαλίσει τη σταθερότητα των εσόδων στηρίζοντας έτσι την ευνοϊκή εξέλιξη των δημοσίων οικονομικών. Σε μεσοπρόθεσμη βάση, δυσμενή επιρροή στις προβλέψεις θα μπορούσε να ασκήσει η ενδεχόμενη μη τήρηση των στόχων σχετικά με τη συγκράτηση των δημοσίων δαπανών, και ιδίως σε επίπεδο τοπικών αυτοδιοικήσεων, ή η μη επίτευξη των μεσοπρόθεσμων στόχων υψηλότερης απασχόλησης.

5. Λαμβάνοντας υπόψη αυτή την αξιολόγηση των κινδύνων, ο δημοσιονομικός προσανατολισμός του προγράμματος κρίνεται επαρκής για τη διατήρηση "σχεδόν ισοσκελισμένου ή πλεονασματικού προϋπολογισμού" όπως απαιτείται στο σύμφωνο σταθερότητας και ανάπτυξης καθ’ όλη τη διάρκεια του προγράμματος. Επίσης, παρέχονται επαρκή περιθώρια ασφάλειας έτσι ώστε το έλλειμμα να μην υπερβεί το όριο του 3% του ΑΕΠ, υπό συνθήκες κανονικών μακροοικονομικών διακυμάνσεων..

6. Το 2003, ο δείκτης του ακαθάριστου χρέους ήταν 44,7% και, σύμφωνα με το επικαιροποιημένο πρόγραμμα, προβλέπεται να φθάσει το 28¾% του ΑΕΠ το 2010. Οι κυριότεροι παράγοντες που συμβάλλουν στη μείωση του δείκτη χρέους είναι τα πρωτογενή πλεονάσματα και τα αποτελέσματα της αύξησης του ονομαστικού ΑΕΠ.

7. Η Δανία φαίνεται να βρίσκεται σε ευνοϊκή θέση σχετικά με τη μακροπρόθεσμη διατηρησιμότητα των δημοσίων οικονομικών της, παρά τις προβλεπόμενες σημαντικές δημοσιονομικές δαπάνες λόγω της γήρανσης του πληθυσμού. Η δημοσιονομική στρατηγική που παρουσιάζεται στο πρόγραμμα, που στηρίζεται κυρίως στην περαιτέρω εξυγίανση του χρέους με τη συνεχιζόμενη πραγματοποίηση πλεονασμάτων, θα έχει ως αποτέλεσμα την επίτευξη μιας διαχρονικά διατηρήσιμης δημοσιονομικής θέσης. Ωστόσο, η χώρα ενδέχεται να αντιμετωπίσει δυσχέρειες όσον αφορά τη συνέχιση του αυστηρού ελέγχου των δαπανών και της σημαντικής αύξησης της απασχόλησης που αποτελούν τη βάση της στρατηγικής.

8. Σε συνολικό επίπεδο, οι οικονομικές πολιτικές που παρουσιάζονται στο επικαιροποιημένο πρόγραμμα είναι σε γενικές γραμμές σύμφωνες με τους γενικούς προσανατολισμούς των οικονομικών πολιτικών για τις επιμέρους χώρες στον τομέα των δημοσίων οικονομικών.

Σύγκριση των βασικών μακροοικονομικών και δημοσιονομικών προβλέψεων

2004 | 2005 | 2006 | 2007 | 2010 |

Πραγματικό ΑΕΠ (μεταβολή %) | ΠΣ Νοεμβ. 2004 | 2,2 | 2,5 | 1,3 | 1,9 | 1,8 |

COM Οκτ. 2004 | 2,3 | 2,4 | 2,0 | μ.δ. | μ.δ. |

ΠΣ Νοεμ. 2003 | 2,3 | 2,2 | 1,9 | 1,7 | 1,7 |

Πληθωρισμός ΕνΔΤΚ (%) | ΠΣ Νοεμ. 2004 | 1,2 | 1,7 | 1,6 | 1,7 | 1,6 |

COM Οκτ. 2004 | 1,1 | 1,9 | 1,6 | μ.δ. | μ.δ. |

ΠΣ Νοεμ. 2003 | 1,8 | 1,7 | 1,7 | 1,7 | 1,7 |

Αποτέλεσμα της γενικής κυβέρνησης (% του ΑΕΠ) | ΠΣ Νοεμ. 2004 | 1,2 | 2,0 | 1,6 | 1,7 | 2,0 |

COM Οκτ. 20042 | 2,0 | 2,6 | 2,8 | μ.δ. | μ.δ. |

ΠΣ Νοεμ. 2003 | 1,3 | 1,8 | 1,9 | 2,1 | 2,1 |

Πρωτογενές αποτέλεσμα (% του ΑΕΠ) | ΠΣ Νοεμ. 20043 | 4,3 | 4,8 | 4,5 | 4,6 | 4,4 |

COM Οκτ. 2004 | 4,4 | 4,9 | 4,9 | μ.δ. | μ.δ. |

ΠΣ Νοεμ. 2003 | 2,3 | 2,7 | 2,6 | 2,3 | 2,3 |

Κυκλικά προσαρμοσμένο δημοσιονομικό αποτέλεσμα (% του ΑΕΠ) | ΠΣ Νοεμ. 20041 | 1,7 | 2,0 | 2,0 | 2,0 | 2,3 |

COM Οκτ. 2004 | 2,6 | 2,9 | 3,0 | μ.δ. | μ.δ. |

ΠΣ Νοεμ. 20031 | 1,1 | 1,5 | 1,7 | 1,9 | 2,1 |

Ακαθάριστο δημόσιο χρέος (% του ΑΕΠ) | ΠΣ Νοεμ. 2004 | 42,3 | 39,4 | 37,4 | 35,3 | 28,8 |

COM Οκτ. 2004 | 41,5 | 37,5 | 34,2 | μ.δ. | μ.δ. |

ΠΣ Νοεμ. 2003 | 41,2 | 38,7 | 36,4 | 27,5 | 27,5 |

Σημειώσεις: 1 Υπολογισμοί των υπηρεσιών της Επιτροπής με βάση τις πληροφορίες που παρέχονται στο πρόγραμμα. 2 Στην κοινοποίηση στο πλαίσιο της ΔΥΕ 2004 του Σεπτεμβρίου, η Δανία παρουσίασε στοιχεία για το αποτέλεσμα της γενικής κυβέρνησης και το ακαθάριστο έλλειμμα στα οποία τα ταμεία επικουρικών συντάξεων (ΑΤΡ) είχαν ταξινομηθεί εκτός του τομέα του δημοσίου, πράγμα που οδηγούσε σε μείωση του πλεονάσματος της γενικής κυβέρνησης κατά περίπου 1 εκατοστιαία μονάδα του ΑΕΠ. Σε αυτή τη βάση, οι φθινοπωρινές προβλέψεις των υπηρεσιών της Επιτροπής του 2004 δεν περιλαμβάνουν ομοίως το πλεόνασμα των ΑΤΡ. Στην παρούσα αξιολόγηση, τα στοιχεία των υπηρεσιών της Επιτροπής για το αποτέλεσμα της γενικής κυβέρνησης και το ακαθάριστο χρέος υπολογίστηκαν εκ νέου έτσι ώστε να συμπεριληφθούν τα ταμεία ΑΤΡ, όπως συνέβη και στην επικαιροποίηση του προγράμματος. 3 Στο επικαιροποιημένο πρόγραμμα παρουσιάζονται πρωτογενή αποτελέσματα εκτός των καθαρών πληρωμών τόκων και όχι των ακαθάριστων πληρωμών τόκων που αποτελεί τη συμβατική πρακτική· στον ανωτέρω πίνακα παρουσιάζονται τα πρωτογενή αποτελέσματα εκτός των ακαθάριστων πληρωμών τόκων. Πηγές: Επικαιροποιημένο πρόγραμμα σύγκλισης, Νοέμβριος 2003 και Νοέμβριος 2004 (ΠΣ)· οικονομικές προβλέψεις των υπηρεσιών της Επιτροπής του φθινοπώρου 2004 (COM· βλ. σημείωση 2 ανωτέρω)· υπολογισμοί των υπηρεσιών της Επιτροπής. |

[1] ΕΕ L 209, 2.8.1997. Όλα τα έγγραφα που αναφέρονται στο παρόν κείμενο είναι διαθέσιμα στον εξής δικτυακό τόπο: http://europa.eu.int/comm/economy_finance/about/activities/sgp/main_en.htm.

[2] Αναθεωρημένη γνώμη της Οικονομικής και Δημοσιονομικής Επιτροπής σχετικά με το περιεχόμενο και τη μορφή των προγραμμάτων σταθερότητας και σύγκλισης η οποία εγκρίθηκε από το Συμβούλιο ECOFIN στις 10.7.2001.

[3] COM(2002) 668, 27.11.2002.

[4] Αναθεωρημένη γνώμη της Οικονομικής και Δημοσιονομικής Επιτροπής σχετικά με το περιεχόμενο και τη μορφή των προγραμμάτων σταθερότητας σύγκλισης, έγγραφο EFC/ECFIN/404/01 - REV 1 της 27.6.2001 η οποία εγκρίθηκε από το Συμβούλιο ECOFIN στις 10.7.2001.

[5] ΕΕ L 209, 2.8.1997, σ. 1. Τα έγγραφα που αναφέρονται στο παρόν κείμενο είναι διαθέσιμα στον εξής δικτυακό τόπο: http://europa.eu.int/comm/economy_finance/about/activities/sgp/main_en.htm.